**OBRAZLOŽENJE**

1. **PRAVNI OSNOV ZA DONOŠENJE AKTA**

Pravna osnova za donošenje Plana postavljanja hranilišta za mačke na području Grad Pula - Pola sadržana je u članku 51. stavku 5. te članku 62. stavku 5. Zakona o zaštiti životinja (Narodne novine br. 102/2017, 32/2019 i 78/2024) – u daljnjem tekstu Zakon, članku 23. stavka 2. Odluke o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama (Službene novine – Bollettino ufficiale Pula - Pola br. 17/23) – u daljnjem tekstu Odluka te u članku 61. Statuta Grada Pula - Pola (Službene novine – Bollettino ufficiale Pula - Pola br. 07/09, 16/09, 12/11, 01/13, 02/18, 02/20, 04/21 i 05/21).

1. **OSNOVNA PITANJA I PRIKAZ STANJA KOJE SE UREĐUJE AKTOM**

Grad Pula - Pola sukladno Zakonu potiče razvoj svijesti i empatije građana prema životinjama i brigu o slobodno živućim mačkama te je temeljem članka 49. stavka 4., članka 51. stavka 5. i članka 62. stavka 5. Zakona donio Odluku kojom su uređeni minimalni uvjeti i način držanja kućnih ljubimaca koje im njihovi posjednici moraju osigurati, način kontrole njihova razmnožavanja, način postupanja s napuštenim i izgubljenim životinjama, te način postupanja s divljim životinjama pronađenima izvan prirodnog staništa na području Grada Pula - Pola. Općim uvjetima držanja kućnih ljubimaca propisane se dužnosti posjednika kućnih ljubimaca kao i zabrane postupanja. Pored navedenog, propisani su uvjeti držanja kućnih ljubimaca u stambenim zgradama i obiteljskim kućama, ishrana kućnih ljubimaca, posjed pasa i mačaka, držanje pasa, kretanje kućnih ljubimaca i uvjeti izvođenja kućnih ljubimaca na javne površine, postupanje s opasnim psima, način kontrole razmnožavanja kućnih ljubimaca te slobodno živuće mačke.

Odredbama članka 23. stavak 2 Odluke propisana je izrada Plana postavljanja hranilišta za mačke u cilju definiranja lokacija hranilišta i uvjeti postavljanja privremenih objekata/ kućica koje se u tu svrhu postavljaju.

Planom je definiran maksimalan broj kućica po lokaciji, izgled kućica te mogućnost postavljanja kućica i na drugim lokacijama osim onim navedenih u popisu lokacija iz članka 2. Plana.

Slobodnoživuće mačke gradu su potrebne radi održavanja njegovog ekosustava. Zdrave, kastrirane mačke na uređenim hranilištima služe kao prirodno rješenje protiv glodavaca i predstavljalju humani, civilizirani i odgovoran odnos Grada Pule prema životinjama.

Lokacije na kojima su već postavljena „improvizirana“ hranilišta za mačke trebaju se popisati kako bi se pojedina skupina mačaka kastrirala, označila, veterinarski pregledala, očistila od nametnika i po potrebi liječila, a sve u cilju sprječavanja prekomjernog razmnožavanja slobodno živućih mačaka čime će se poboljšati kvaliteta njihovog života i suživota sa ljudima u urbanim sredinama. Stoga je potrebno definirati specifične potrebe za postavljanje kućica hranilišta za mačke na području Grada Pule.

Slijedom gore navedenog, predlaže se donošenje Plana postavljanja hranilišta za mačke na području Grad Pula - Pola.

1. **PRIJEDLOG AKTA**

Tekst prijedloga akta dostavlja se u prilogu.

1. **FINANCIJSKA SREDSTVA POTREBNA ZA PROVEDBU AKTA**

Za provedbu ovoga akta osigurana su sredstva u Proračuna Grada Pula - Pola.

1. **SAVJETOVANJE S JAVNOŠĆU**

U skladu s odredbama članka 11. Zakona o pravu na pristup informacijama (Narodne novine, broj 25/13, 85/15, 69/22) Grad Pula - Pola, pri donošenju Plana postavljanja hranilišta za mačke na području Grad Pula - Pola, provodi savjetovanje sa zainteresiranom javnošću s ciljem upoznavanja javnosti s Nacrtom Plana i pribavljanjem mišljenja, primjedbi i prijedloga zainteresirane javnosti, kako bi isti, ukoliko su zakonito i stručno utemeljeni, bili prihvaćeni i u konačnosti ugrađeni u odredbe Plana.